贈杜介
作者：蘇軾
朝代：宋

paragraphs: 我夢遊天台，橫空石橋小。
秋風吹菵露，翠濕香嫋嫋。
應真飛錫過，絕磵度雲鳥。
舉意欲從之，翛然已松杪。
微言粲珠玉，未說意先了。
覺來如墮空，耿耿窗戶曉。
羣生陷迷網，獨達從古少。
杜叟子何人，長嘯萬物表。
妻孥空四壁，振策念輕矯。
遂爲赤城遊，飛步凌縹緲。
問禪不歸舍，屢爲瓠壺繞。
何人識此志，佛眼自照瞭。
我夢君見之，卓爾非魔嬈。
仙葩發茗椀，剪刻分葵蓼。
從今更不出，閉戶閑騕褭。
時從佛頂巌，馳下雙蓮沼。